b"\n_START_ARTICLE_\nCyndi Lauper\n_START_SECTION_\nCopil\xc4\x83ria \xc8\x99i primul contact cu muzica\n_START_PARAGRAPH_\nCyndi Lauper s-a n\xc4\x83scut la Boulevard Hospital din Astoria, Queens. \xc8\x98i-a petrecut primii ani din via\xc8\x9b\xc4\x83 \xc3\xaen sec\xc8\x9biunea Williamsburg a cartierului new-yorkez Brooklyn, dup\xc4\x83 care familia ei s-a mutat \xc3\xaen Ozone Park, Queens. La v\xc3\xa2rsta de 12 ani Lauper a \xc3\xaenv\xc4\x83\xc8\x9bat s\xc4\x83 c\xc3\xa2nte la o chitar\xc4\x83 acustic\xc4\x83 \xc8\x99i a \xc3\xaenceput s\xc4\x83 \xc3\xae\xc8\x99i scrie propriile versuri. Cyndi a p\xc4\x83r\xc4\x83sit liceul convins\xc4\x83 de faptul c\xc4\x83 \xc3\xaentreaga ei via\xc8\x9b\xc4\x83 se leag\xc4\x83 de muzic\xc4\x83. Cyndi are o sor\xc4\x83, Ellen, care lucreaz\xc4\x83 ca acupuncturist \xc3\xaen sudul Californiei \xc8\x99i un frate pe nume Fred, poreclit \xe2\x80\x9eButch\xe2\x80\x9d._NEWLINE_La 17 ani a plecat de acas\xc4\x83, a ajuns \xc3\xaen Canada; \xc3\xaen Vermont a luat cursuri de art\xc4\x83 la Johnson State College. S-a \xc3\xaentre\xc8\x9binut singur\xc4\x83, av\xc3\xa2nd diferite joburi. La mijlocul anilor '70 a fost vocalist \xc3\xaen diverse trupe ca Doc West and Flyer \xc8\x99i White and Blues Band. \xc3\x8en 1977 \xc8\x99i-a deteriorat corzile vocale \xc8\x99i a luat un an de pauz\xc4\x83. Trei doctori i-au spus c\xc4\x83 nu va mai c\xc3\xa2nta niciodat\xc4\x83. Antrenorul vocal Katie Agresta a ajutat-o s\xc4\x83 \xc3\xae\xc8\x99i rec\xc3\xa2\xc8\x99tige vocea, \xc3\xaenv\xc4\x83\xc8\x9b\xc3\xa2nd-o exerci\xc8\x9bii vocale corespunz\xc4\x83toare. \xc3\x8en 1978 \xc8\x99i-a rec\xc3\xa2\xc8\x99tigat vocea \xc8\x99i, \xc3\xaempreun\xc4\x83 cu John Turi, a format trupa Blue Angel. \xc3\x8en urm\xc4\x83torii ani, trupa s-a impus prin piesele create, o dovad\xc4\x83 fiind albumul cu care a debutat, semnat de casa de discuri Polydor \xc3\xaen 1980. Datorit\xc4\x83 procesului pierdut \xc3\xaen fa\xc8\x9ba managerului Massarsky, Lauper a intrat \xc3\xaen faliment \xc8\x99i a \xc3\xaenceput s\xc4\x83 lucreze \xc3\xaen magazine de v\xc3\xa2nzare cu am\xc4\x83nuntul. Dup\xc4\x83 dezmembrarea forma\xc8\x9biei Blue Angel, Lauper a \xc3\xaenceput s\xc4\x83 c\xc3\xa2nte \xc3\xaen cluburi \xc8\x99i restaurante.\n_START_SECTION_\nColaborarea cu David Wolff \xc8\x99i succesul albumului She's So Unusual\n_START_PARAGRAPH_\n\xc3\x8en 1981 a fost v\xc4\x83zut\xc4\x83 \xc3\xaentr-un bar de David Wolff care a devenit managerul ei \xc8\x99i a f\xc4\x83cut-o s\xc4\x83 semneze cu Portrait Records, o filial\xc4\x83 a Epic Records. Pe 14 octombrie 1983 a lansat She's So Unusual care a devenit hit \xc3\xaen \xc3\xaentreaga lume. Al doilea single de pe album a fost Time After Time care a ajuns pe locul 1 \xc3\xaen Billboard Hot 100. A primit Gold certification pentru v\xc3\xa2nz\xc4\x83ri de peste 500.000 \xc8\x99i a fost unul dintre cele mai mari hituri ale anului 1984. She Bop a fost ale treilea single lansat de pe album care a ajuns pe locul 3 \xc3\xaen Hot 100 \xc8\x99i Cindy a primit o nou\xc4\x83 certificare de aur pentru v\xc3\xa2nz\xc4\x83ri de peste 500.000 de la RIAA. Albumul She's So Unusual a fost cel mai de succes album al s\xc4\x83u, care a consacrat-o printre cei mai buni c\xc3\xa2nt\xc4\x83re\xc8\x9bi, promov\xc3\xa2ndu-l \xc3\xaen \xc3\xaentreaga lume._NEWLINE_\xc3\x8en 1985, Women in Film i-au dat premiul \xe2\x80\x9eNew Directions\xe2\x80\x9d. Videoclipul Girls Just Want to Have Fun i-a adus premiul \xe2\x80\x9eBest Female Video\xe2\x80\x9d la MTV Video Music Awards din 1984. Un an mai t\xc3\xa2rziu a c\xc3\xa2\xc8\x99tigat un premiu Grammy pentru cel mai bun artist nou. Al doilea album al artistei a fost lansat pe 15 septembrie 1986 \xc8\x99i a ajuns pe locul 4 \xc3\xaen Billboard 200, album care nu a avut acela\xc8\x99i mare succes ca primul. \xc3\x8en 1987 a primit o nominalizare la premiile Grammy pentru \xe2\x80\x9eBest Long Form Music Video\xe2\x80\x9d.\n_START_SECTION_\nDeclinul \xc8\x99i \xc3\xaenceputul carierei de actri\xc8\x9b\xc4\x83\n_START_PARAGRAPH_\nLauper devenise o vedet\xc4\x83; \xc3\xaen ciuda acestui fapt nu a reu\xc8\x99it s\xc4\x83 \xc3\xae\xc8\x99i p\xc4\x83streze popularitatea. \xc3\x8en 1985, a \xc3\xaenceput s\xc4\x83 lucreze la alte produc\xc8\x9bii, dar singura lansare a fost coloana sonor\xc4\x83 The Goonies 'R' Good Enough pentru filmul de aventur\xc4\x83 The Goonies. Un an mai t\xc3\xa2rziu a ap\xc4\x83rut True Colors, premiat cu platin\xc4\x83 pentru melodia cu acela\xc8\x99i nume, dar apreciat doar de o parte din fani datorit\xc4\x83 noului ritm, oarecum mai lini\xc8\x99tit._NEWLINE_Cariera lui Cyndi a \xc3\xaenceput s\xc4\x83 se clatine odat\xc4\x83 cu apari\xc8\x9bia din filmul Vibes (1988). \xc3\x8en prim\xc4\x83vara lui 1989 a lansat cel de-al treilea album al s\xc4\x83u \xc8\x99i a avut un singur mare hit, I Drove All Night, care a ajuns pe locul 6 \xc8\x99i pentru care Lauper a primit o nominalizare la Grammy pentru \xe2\x80\x9eRock Vocal Performance\xe2\x80\x9d. Datorit\xc4\x83 dezam\xc4\x83girii v\xc3\xa2nz\xc4\x83rilor ultimului s\xc4\x83u album, \xc8\x99i-a anulat un turneu \xc3\xaen Statele Unite. \xc3\x8en 1993 a ap\xc4\x83rut al patrulea s\xc4\x83u album, Hat Full of Stars, iar un an mai t\xc3\xa2rziu a fost lansat Twelve Deadly Cyns\xe2\x80\xa6and Then Some. A c\xc3\xa2\xc8\x99tigat un premiu Emmy pentru rolul Marianne din sitcomul Mad About You._NEWLINE_Al cincilea album, Sister of Avalon, a fost dezam\xc4\x83gitor \xc3\xaen America, iar la sf\xc3\xa2r\xc8\x99itul anului 1998 a lansat ultimul s\xc4\x83u album pentru Epic, Merry Christmas... Have a Nice Life. \xc3\x8en 2001 a ap\xc4\x83rut al \xc8\x99aselea s\xc4\x83u album, Shine. \xc3\x8en cadrul unui nou contract cu Sony Music Lauper a lansat albumul The Body Acoustic, iar \xc3\xaen 2008 a ap\xc4\x83rut Bring Ya to the Brink. \xc3\x8en luna decembrie a aceluia\xc8\x99i an, Bring Ya to the Brink a fost nominalizat pentru un premiu Grammy pentru \xe2\x80\x9eBest Electronic/Dance Album\xe2\x80\x9d. \xc3\x8en aprilie 2010 Lauper a lansat Give a Damn Campaign, iar pe 22 iunie a ap\xc4\x83rut Memphis Blues, album ce a r\xc4\x83mas pe primul loc timp de 14 s\xc4\x83pt\xc4\x83m\xc3\xa2ni \xc3\xaen Billboard Blues Album Chart."